**KOLLÁR ÁRPÁD: BALLADÁM**

a tisza vizében soha nem úsztam,

loptam szőlőt, meggyet, hasaltam lóherében,

nyáron nyaraltam, télen füstön lógtam,

avas szalonnával etettem cinkéket,

fogtam disznó farkát, perzseltem szőrét,

rozsdás késsel a fülét is megvakartam,

öltem szöcskét, fecskét, legyet, szúnyogot,

ablakot, orrot soha be nem törtem,

tíz ujjammal búza közé túrtam,

rúgtam labdát füvön, rúgtam tehénlepényen,

házunk mögött féltem a sötétben,

veszett kutyámmal megugattam a holdat,

voltam óvodás, csatár, janicsár,

papírsárkányom sosem járt az égben,

bolondnak kevés, hősnek túl sok voltam,

törtem kukoricát, pucoltam gesztenyét,

lyukas sajtba még több lyukat fúrtam,

szedtem gombát mezőn, szedtem a töltésen,

két apámat hagytam erdőszélen,

üldöztek kutyák, tocsogtam iszapban,

sokan jókedvükben szemem közé rúgtak,

üres házunkból messzire futottam,

hogy élek, sose bántam, csak sajnáltam néha.

**KOLLÁR ÁRPÁD: MILYEN MADÁR**

ki lopta el idén a tavaszt, milyen madár vitte magával délre,

és milyen madár szárnyán suhogott be újra északról a tél,

ki harapta le fagyos foggal a rügyeket a bokrok ágairól,

melyik padlásra rejtette előlünk a hóvirágot, a nárciszt,

és hova bújunk a tél elől, ha már lecseréltük a téli kabátot,

a sapkát is a fiókba tettük, és elveszett a sálunk is régen,

milyen északi madár hozott kései havat most a nyakunkba,

kihez bújunk melegedni, ha apa már elutazott a hosszú útra.